
Kórokozók hosszútávú fenntartásának lehetőségei laboratóriumi körülmények között

Kulcsszavak: Botrytis;Monilinia;tárolás;virulencia;megőrzés
A Botrytis és a Monilinia fajok világviszonylatban a legjelentősebb növénypatogén kórokozók közé tartoznak. A kórokozók virulenciájának jellemzéséhez, a fungicidek hatékonyságának teszteléséhez vagy akár növényvédőszer-rezisztencia vizsgálatokhoz azonban gyakran hosszadalmas laboratóriumi vizsgálatok szükségesek, mely során elengedhetetlen, hogy az izolátumaink hosszútávon megőrizzék eredeti morfológiai jellemzőiket.
Kutatásom elsődleges célja volt, hogy az alkalmazott tárolási hőmérsékletek, a fedés módja, valamint ezek kombinációi közül megtaláljam, melyik bizonyul a legalkalmasabbnak Botrytis és Monilinia izolátumok hosszútávú megőrzésére.
Vizsgálataink során az alábbi kérdéseket és hipotéziseket fogalmaztuk meg: Kimutatható-e különbség a különböző ideig tárolt izolátumok növekedési üteme között? Van-e hatása a különböző tárolási hőmérsékletéknek a kórokozó növekedési ütemére? Van-e különbség a szárazon és a glicerinben tárolt izolátumok növekedése között? Megfigyelhető-e különbség a különböző izolátumok növekedési üteme között?
A kísérlet beállításához PDA táptalajon sporuláló tenyészetekből kivágott korongokat tároltunk különböző hőmérsékleteken( 22, 10, -20 és -70 °C ) szárazon illetve glicerinnel fedve. Az izolátumok virulenciáját 3 hét, 3 hónap és 6 hónap elteltével PDA táptalajon, szobahőmérsékleten és természetes fotoperiódus mellett vizsgáltuk.
A különböző tárolási módszerek összehasonlítása és értékelése a tenyészetek növekedési ütemén alapult. A mérési adatok elemzéséhez az R statisztikai programot használtuk.
Eredményként elmondható, hogy a Botrytis esetében az összes tárolási tényező (idő, hőmérséklet, fedés típus, valamint a tárolási hőmérséklet és a tárolási idő interakciója) egyaránt hatással voltak a kórokozó növekedésére. A Monilinia fructigena esetében a tárolási idő és a fedés típusa hozott szignifikáns eredményt, míg a Monilinia laxa növekedésére az idő és a hőmérséklet gyakorolt egyértelmű hatást.
Összességében elmondható, hogy a tárolási időtartam növelése és a tárolási hőmérséklet növelése egyaránt rontotta a kórokozók növekedési képességét, valamint a glicerinnel fedett korongokból sokkal nagyobb arányban fejlődtek olyan tenyészetek, amelyek nem voltak képesek a teljes Petri-csésze kolonizálására. Botrytis esetében nem találtunk különbséget a különböző izolátumok növekedési üteme között, Monilinia fajok esetében azonban szignifikáns eredményt kaptunk, tehát a tárolásutáni életképességüket befolyásolja, milyen gazdanövényről származnak.



